BOJXONA MUASSASALARI KAPITAL QURILIShINI MOLIYAVIY TA’MINLASh VA INFRASTRUKTURASINI TAShKIL ETISh FONDI MABLAG‘LARIDAN FOYDALANISh TARTIBI TO‘G‘RISIDAGI NIZOMNI TASDIQLASh HAQIDA

Vazirlar Mahkamasi qaror qiladi:
 Bojxona muassasalari kapital qurilishini moliyaviy ta’minlash va infrastrukturasini tashkil etish fondi mablag‘laridan foydalanish tartibi to‘g‘risidagi ilova qilinayotgan Nizom tasdiqlansin.
 1. Bojxona muassasalari kapital qurilishini moliyaviy ta’minlash va infrastrukturasini tashkil etish fondi O‘zbekiston Respublikasi Prezidenti huzuridagi Vazirlar Mahkamasining 1991-yil 26-oktabrdagi 272-son qaroriga muvofiq, bojxona muassasalarining moddiy-texnikaviy negizini mustahkamlash, ularning shoxobchalarini kengaytirish, texnikaviy jihozlanganligini yaxshilash va faoliyatini takomillashtirish maqsadida tuziladi.
 2. Respublika bojxona muassasalari kapital qurilishini moliyaviy ta’minlash va infrastrukturasini tashkil etish fondi bojxona a’mollari uchun rejadan tashqari daromadlar va tushumlardan ajratilgan mablag‘lar hisobiga hosil qilinadi. Bunday mablag‘larni ajratish normasi yil boshida Bojxona qo‘mitasining O‘zbekiston Respublikasi Moliya vazirligi bilan kelishilgan takliflari bo‘yicha respublika Hukumati tomonidan belgilanadi.
 3. Bojxona muassasalarining rejadan tashqari daromadlariga quyidagilar kiradi:
 savdodan tashqari oborot bo‘yicha tushgan boj poshlinasi;
 O‘zbekiston Respublikasiga kelgan pochta jo‘natmalarini ko‘zdan kechirish chog‘ida olingan boj poshlinasi;
 musodara qilingan mol-mulkni sotishdan tushgan daromadlar;
 saqlash muddati tugagandan keyin talab qilib olinmagan narsalarni sotishdan olingan daromadlar;
 saqlash muddati tugagandan keyin talab qilib olinmagan pul va valyutalar;
 rejadan tashqari yuklarni, narsalarni va yo‘lovchilarning buyumlarini saqlab berganlik uchun yig‘imlar;
 boshqa daromadlar va tushumlar (ishdan tashqari vaqtda yuklarni ko‘zdan kechirish, deklarant tomonidan e’tirof etish haqida shahodatnomalar, avtotransportni olib kelishga guvohnomalar berish, bojxona qoidalarini buzganlik uchun jarimalar va hokazo).
 4. Bojxona muassasalari hisobot oyidan keyingi oyning 5-kunigacha bojxona a’mollaridan olingan rejadan tashqari barcha daromadlar va tushumlarni Bojxona qo‘mitasining depozit schyotiga o‘tkazadilar.
 Bojxona qo‘mitasi har oyning 20-kunigacha bu tushumlarning bir qismini (joriy yil uchun belgilangan miqdorda) o‘zining depozit schyotidan respublika budjetiga, qolgan qismini kapital qurilishni moliyaviy ta’minlash va infrastrukturani tashkil etish fondiga o‘tkazadi.
 5. O‘zbekiston Respublikasi bojxona muassasalari kapital qurilishini moliyaviy ta’minlash va infrastrukturasini tashkil etish fondining mablag‘lari quyidagilarga ishlatiladi:
 bojxona muassasalari obyektlarini qurish uchun (bojxona binolari, omborxonalar, saqlash xonalari, bojxona postlari, inspektorlarning ish joylari va hokazo);
 bojxona binolari va xonalarini kapital va joriy ta’mirlash ishlari uchun;
 asbob-anjomlar, maxsus apparatlar, hisoblash va tashkiliy texnika, mebellar, jihozlar va transport vositalari sotib olish uchun;
 aloqa vositalari sotib olish, telefon, telefaks, teletayp aloqalarini o‘rnatish xarajatlarini mablag‘ bilan ta’minlash uchun;
 Vazirlar Mahkamasining “Respublikada bojxona xizmatini tashkil etish va uning faoliyati masalalari to‘g‘risida” 1991-yil 26-oktabrdagi 272-son qarori bilan belgilangan tartibda ijtimoiy tadbirlarni moliyaviy ta’minlash va xodimlarni rag‘batlantirish uchun;
 kadrlarni o‘qitish va qayta tayyorlash, xodimlarni boshqa mamlakatlarga ularning bojxona faoliyati sohasidagi ish tajribasini o‘rganish maqsadida xizmat safarlariga yuborish uchun;
 o‘quv va metodik qo‘llanmalarni, me’yoriy hujjatlarning loyihalarini tayyorlash bilan bog‘liq xarajatlarni moliyaviy ta’minlash uchun.
 6. O‘zbekiston Respublikasi Bojxona qo‘mitasi bojxona muassasalari kapital qurilishini moliyaviy ta’minlash va infrastrukturasini tashkil etish fondi mablag‘laridan to‘g‘ri foydalanishni ta’minlaydi. Yil oxirida qo‘mita O‘zbekiston Respublikasi Moliya vazirligiga ushbu fondning mablag‘laridan foydalanganlik haqida hisobot taqdim etadi.